Татарстанның Язучылар берлеге корылтаенда бер төркем әдипләр бүләкләнде

	Милләтара һәм мәдәниятара багланышлар мәсьәләсе Татарстан Язучылар берлеге эшендә төп юнәлешләрнең берсе булырга тиеш. Бу хакта бүген берлекнең XVIII корылтаенда Татарстан Президенты Аппараты җитәкчесе Әсгать Сәфәров белдерде.	 Ул корылтайда катнашучыларны Татарстан Президенты Рөстәм Миңнеханов исеменнән сәламләде. Әсгать Сәфәров хакимиятнең барлык структуралары җитәкчеләре катнашуының бу корылтайга зур игътибар бирелүенең язучыларга хөрмәт зурлыгы дәлиле булуын билгеләп узды. "Язучылар иҗаты, һичшиксез, мәдәниятнең нигезе булып тора, ата-бабаларыбыз һәм киләчәк буынның рухи мирасы арасында бәйләп торучы күпер санала. Әдәбият гомумкешелек кыйммәтләрен саклап калырга ярдәм итә", - дип, Әсгать Сәфәров бүген корылтайның бөек шагыйрь Габдулла Тукайның тууына 130 ел тулган елны үткәрелүен билгеләп узды. Ул Тукай иҗатының рухи һәм әхлакый үрнәк булуын, милләтара һәм мәдәниятара багланышлар мәсьәләсенең бүгенге көндә актуаль булуын һәм Язучылар берлеге эшендә аның төп юнәлешләрнең берсе булырга тиешлегенә басым ясады. 
	Гөлнар ГАРИФУЛЛИНА	
Татар-информ

	№ --- | 16.06.2016	


